কর্ণাটকের ভাটকলের সফি আরমার অতি সম্প্রতি খবরের শিরোনামে উঠে আসে যখন ন্যাশনাল ইনভেস্টিগেশন এজেন্সি (এনআইএ) এবং ইন্টেলিজেন্স ব্যুরো দেশ জুড়ে অভিযান চালিয়ে আইএস-এর সঙ্গে যুক্ত অভিযোগে ১৪ জনকে গ্রেফতার করে। এদের মধ্যে ৬ জনই কর্ণাটকের। জানা যায়, ধৃত ১৪ জনের সঙ্গেই আরমারের যোগাযোগ ছিল, যে আইএস-এরই একটা ফ্যাঁকড়া আনসার-উল-তাওহিদ-এর প্রধান ছিলেন। আগে ওই জঙ্গি গোষ্ঠীর প্রধান ছিল আরমারের ভাই সুলতান আরমার। ২০১৫-এর মার্চে সিরিয়ার কোবানেতে এ রকমই এক দ্রোণ আক্রমণে নিহত হয় সুলতান। গত দু’ বছর সফি ভারতে আইএস-এর চিফ অনলাইন রিক্রুটার হিসেবে কাজ করছিল। গত বছরের এপ্রিলে রতলামে এবং গত জানুয়ারিতে নয়াদিল্লি ও রৌরকেলায় ধৃতরা সকলেই আরমারের মাধ্যমে আইএস-এ যোগ দেয়।